І канешне, шэдэўр не павінен вісець у нейкіх неагульнадаступных будынках: “Габелен стагоддзя” мусяць бачыць людзі, таму месца яму тут — у музейным квартале! І ў Беларусь, паверце, з Еўропы і Амерыкі людзі прыляталі б чартарамі, каб толькі пабачыць рукачынны цуд. Я гавару на поўным сур’ёзе. У мяне яшчэ пры стварэнні генеральнага плана музейнага квартала быў разлік на суседні будынак па Кірава, 21. Але, калі заканчвалі рабіць прыбудову, не хапіла рэсурсаў яго забраць. Зараз па гэтым адрасе размясціўся суд Цэнтральнага раёна. На мой асабісты погляд, для такой установы сёння можна знайсці больш прыстасаванае памяшканне… Будынак жа быў бы да месца ў квартале. Разам з аўтарам нашага архітэктурнага праекта Андрэем Валадарскім мы пралічвалі, што патрэбна будзе зрабіць толькі невялічкую надбудову — і “Габелен стагоддзя” атрымае годнае месца для пастаяннага экспазіцыянавання. У нас ужо ёсць міні-габелены, парцаляны, шкло, таму можна было б той будынак аддаць пад нацыянальнае дэкаратыўна-прыкладное мастацтва. Гэта рэальна.